section_heading: Vojna karijera
paragraph_text: Rudolf von Braun je rođen 20. lipnja 1861. u Budweisu. Gimnaziju pohađa u Budweisu, nakon čega od 1879. vojno školovanje nastavlja u Tehničkoj vojnoj akademiji u Beču. Navedenu akademiju završava 1882. godine nakon čega od kolovoza te iste godine služi u 1. inženjerijskoj pukovniji u Pragu. U svibnju 1886. promaknut je u čin poručnika, dok od rujna 1889. služi kao inženjerijski časnik u tvrđavi Przemysl. U razdoblju od 1887. do 1889. pohađa više inženjerijskih tečajeva u Beču, dok je u svibnju 1895. unaprijeđen u čin satnika. U listopadu te iste godine premješten je na službu u Trebinje. U Trebinju služi do travnja 1897. kada je premješten u Trento. Od prosinca 1898. nalazi se na službi u stožeru XI. korpusa u Lembergu, dok je u svibnju 1899. promaknut u čin bojnika.